बेगूसराय से बीजेपी के उम्मीदवार गिरिराज सिंह का हलफनामा, धोखाधड़ी समेत चल रहे इतने मामले  
गिरिराज सिंह के हलफनामे से सामने आई जानकारी
बेगसूराय से बीजेपी के उम्मीदवार हैं गिरिराज सिंह 
CPM के कन्हैया और महागठबंधन के तनवीर हसन से है मुकाबला
बिहार के बेगूसराय लोकसभा सीट से बीजेपी ने फायर ब्रांड नेता गिरिराज सिंह को टिकट दिया है. इस सीट पर उनका मुकाबला सीपीएम के टिकट पर लड़ रहे कन्हैया कुमार और महागठबंधन के उम्मीदवार तनवीर हसन से हैं. बुधवार को गिरिराज सिंह ने अपना नामांकन दाखिल किया. चुनाव आयोग के दिए गए हलफनामे में गिरिराज सिंह ने अपनी संपत्ति, खुद से जुड़े मुकदमों की जानकारी दी. जिसके मुताबिक  उनके ऊपर विभिन्न धाराओं में करीब आधा दर्जन मामले दर्ज हैं. जिनमें आचार संहिता उल्लंघन, जन प्रतिनिधि कानून के अलावा भू-स्वामित्व का विवाद भी शामिल हैं. इस भू-स्वामित्व विवाद में उनके ऊपर 419, 420, 467, 468, 469, 471, 474, 120 (B) लगी हैं.  बता दें कि यह धाराएं धोखाधड़ी और फर्जी दस्तावेजों से संबंधित हैं. 
हलफनामे के अनुसार गिरिराज सिंह के ऊपर सभी आपराधिक मुकदमे लंबित हैं. वहीं आय की बात करें तो गिरिराज सिंह की 2014-15 में सालाना आय 5 लाख 72 हजार 428 रुपये थी तो 2017-18 में यह आय बढ़कर 7 लाख 50 हजार 600 रुपये हो गई. गिरिराज सिंह और उनकी पत्नी के ऊपर 1 करोड़ 22 लाख 36 हजार रुपये की देनदारी है. जिसमें कार और होम लोन शामिल हैं. 
आपको बता दें कि बेगूसराय सीट पर चौथे चरण के तहत 29 अप्रैल को मतदान होगा. 2014 के लोकसभा चुनावों में इस सीट से बीजेपी के भोला सिंह ने 58 हजार से ज्यादा वोटों के अंतर से जीत दर्ज की थी. पिछले साल अक्टूबर महीने में उनका निधन हो गया था. जिसके बाद बीजेपी ने गिरिराज सिंह के कंधों पर जिम्मेदारी डाली. बेगूसराय लोकसभा सीट पर दूसरे नंबर पर आरजेडी के एमडी. तनवीर हसन रहे थे तो वहीं सीपीएम के राजेंद्र प्रसाद सिंह 1 लाख 92 हजार 639 वोट पाकर तीसरे स्थान पर रहे थे.